Kõik meie esimese astme kohtud on jagatud kaheks kohtulikkus piirkonnaks. Ühe piirkonna lahendeid arutab apellatsiooni või määruskaebuse korras Tallinna Ringkonnakohus, teise piirkonna omi - Tartu Ringkonnakohus. Eelmärgitud ringkonnakohtute juurde võib luua kassatsiooni istungijärgud, kuhu hakkab kuuluma kindel arv esimese ja teise astme kohtu kohtunikke (põhikohustustest vabastamata - võib vähendada nende tavalist koormust, kuid maksta lisatasu uue eest) ühes kohustusliku rotatsiooniga 1-2 aasta järel.  Üks ringkonnakohtute esimeestest saab vastavalt põhiseadusele Vabariigi Presidendi esildise alusel ka Riigikohtu esimeheks. Variandina - võib säilitada Riigikohtu esimehe koht koos väikese aparaadiga kassatsiooni istungijärkude ja kohtualluvust puudutavate vaidlusaluste küsimuste haldusalaseks koordineerimiseks. Rotatsiooni perioodiks vastavate kohtunike kassatsiooni istungijärkudele määramine on samuti kooskõlas olemasoleva Põhiseadusega.